इलाहाबाद स्पेशल कोर्ट ने अरविंद केजरीवाल को जारी किया समन, भड़काऊ भाषण देने के मामले में बढ़ी मुश्किल

Allahabad

lekhaka-Amarish kumar

इलाहाबाद। दिल्ली के मुख्यमंत्री अरविंद केजरीवाल कि मुश्किल बढ़ने वाली है। भड़काऊ भाषण देने के मामले में इलाहाबाद स्थित सांसद-विधायक स्पेशल कोर्ट ने समन जारी किया है। मुकदमे की सुनवाई 28 फरवरी 2019 को होगी। अगर इस दिन मुख्यमंत्री अरविंद केजरीवाल हाजिर नहीं होते हैं तो उनके विरुद्ध वारंट भी जारी किया जाएगा। भड़काऊ भाषण देने का मामला 2014 लोकसभा चुनाव के दौरान दर्ज हुआ था। जिस की पत्रावली अमेठी जिले से स्थानांतरित होकर प्रयागराज स्थित एमपी-एमएलए स्पेशल कोर्ट में आई हुई है। इसी मुकदमे पर स्पेशल जज पवन कुमार तिवारी सुनवाई कर रहे हैं।

क्या है मामला

2014 में लोकसभा चुनाव के दौरान दिल्ली के मुख्यमंत्री अरविंद केजरीवाल उत्तर प्रदेश में चुनावी जनसभाए कर रहे थे। 2 मई 2014 को उन्होंने अमेठी में जनसभा की थी। इसी जनसभा के दौरान भाषण देते हुए उन्होंने कहा था कि 'मेरा मानना है कि जो कांग्रेस को वोट देगा वह देश के साथ गद्दारी करेगा और भाजपा को जो वोट देगा उसे खुदा माफ नहीं करेगा।' इसी बयान के आधार पर अरविंद केजरीवाल के खिलाफ चुनाव आचार संहिता उल्लंघन की धाराओं में मुकदमा दर्ज किया गया था। मामले में पत्रावली दाखिल होने के बाद अमेठी में इसकी सुनवाई चल रही थी, लेकिन स्पेशल कोर्ट बनने के बाद इस मुकदमे को प्रयागराज ट्रांसफर कर दिया गया है।

28 फरवरी को सुनवाई

अमेठी के मुसाफिर खाना थाने में दर्ज मुकदमे की सुनवाई आगामी 28 फरवरी 2019 को होगी। पुलिस ने चुनावी जनसभा की वीडियो फुटेज भी मुकदमे में दाखिल कर दी है। इस वजह से अरविंद केजरीवाल की मुश्किल बढ़ती नजर आ रही है। 28 फरवरी 2019 को अरविंद केजरीवाल को स्पेशल कोर्ट में हाजिर होना है और इस मामले में वे अपनी जमानत कराएगे।

ये भी पढ़ें:- राहुल गांधी-स्मृति के समक्ष चुनाव लड़ चुका ये शख्स, किए ऐसे काम कि हर कोई हो जाए सोचने पर मजबूर